Burjassot viurà un divertit matí cultural amb el teatre de carrer d’El Mêtre
2025-07-24

Rialles, amor, emocions, joc i tendresa…tot tindrà cabuda a Burjassot diumenge que ve 26 d’abril en un nou espectacle gratuït de teatre de carrer, dins de la programació cultural de l’Institut Municipal de Cultura i Joventut de Burjassot, que arribarà al Parc La Granja a les 12 hores.

La Cia. JAM posarà en escena El Mêtre, un espectacle familiar que traslladarà als menuts i als seus pares i mares, al món de la imaginació, de la complicitat o de les rialles a través d’elements senzills com una taula, dues cadires, un para-sol, un penja-robes o un rellotge, sense faltar el Mêtre…Un món diferent, en clau de clown.

L’any 2010 Jaume Jové, després d’anys treballant en diferents companyies de teatre, decidia iniciar un projecte en solitari, JAM, que basa el seu treball en el clown i en el teatre de carrer. Treball i teatre que arriben a Burjassot amb l’espectacle El Mêtre, guardonat en diferents festivals i finalista en el Gauklerfest de Koblenz, d’Alemanya.